Súradnice: 48°11′20″S 17°50′00″V﻿ / ﻿48,1890°S 17,8333°V﻿ / 48.1890; 17.8333

**Jarčie** je potok na západnom Slovensku v regióne Dolné Považie, na území obcí Bojničky a Dvorníky v okrese Hlohovec, na území obcí Šalgočka, Zemianske Sady, Pusté Sady, Pata a Šoporňa v okrese Galanta oba okresy v Trnavskom kraji a v marginálnom rozsahu na území obce Kráľová nad Váhom v okrese Šaľa v Nitrianskom kraji. Nachádza sa v geomorfologickom celku Podunajská pahorkatina a v malom rozsahu v geomorfologickom celku Podunajská rovina. Ústi do Váhu. Má dĺžku 26,8 km. Rád toku III.

Prameň
------

Pramení v 218 m n. m. v poľnohospodárskom extraviláne vo viniciach, na západnom úpätí vinice *Bakšajka* na území obce Bojničky v okrese Hlohovec.

Opis toku
---------

Vodný tok *Jarčie* tečie od prameňa územím obce Bojničky poľnohospodárskym extravilánom (vinice) južným smerom a tento smer si s drobnými odchýlkami zachováva až do svojho ústia, preteká stredom intravilánu Bojničiek, preteká vinicovým extravilánom, v 172 m n. m. vteká na územie obce Dvorníky, preteká v priestore extravilánu cez vinicu *Od bojničianskeho chotára*, svojim pravým brehom obmýva východný okraj samoty (poľnohospodárskej farmy) *Panónia*, cez vinicu *Doliny* preteká do intravilánu obce Dvorníky a priteká k obecnej hranici, v 140 m n. m. vteká na hranicu medzi obcami Dvorníky a Šalgočka, tečie po obecnej hranici až po 137 m n. m. preteká územím obce Šalgočka, v priestore poľa *Pod Igmálom* priberá ľavostranný prítok Slatinka, územie Šalgočky opúšťa v 135 m n. m. a pokračuje územím obce Zemianske Sady, priberá ľavostranný prítok Čeľaď, v 130 m n. m. priteká na hranicu medzi obcami Zemianske Sady a Pusté Sady, v 129 m n. m. opúšťa obecnú hranicu a preteká cez územie obce Pusté Sady.

Jarčie v obci Pata, pohľad na juh z mostu na Nitrianskej ulici, vpravo Kultúrnosociálna budova
V extraviláne obce Pusté Sady ľavým brehom obmýva malú vodnú nádrž *Pusté Sady* a dodržiava svoj južný smer, v 126 m n. m. vteká na územie obce Pata a zároveň priberá ľavostranný prítok Bábsky potok, cez poľnohospodársky extravilán priteká k severnému okraju intravilánu Paty, tečie po východnom okraji intravilánu obce, podteká rýchlostnú cestu R1 (Slovensko), pokračuje extravilánom cez pole *Dolné lúky*, v 121 m n. m. opúšťa územie obce Pata a vteká na územie obce Šoporňa, priberá ľavostranný prítok Hájsky kanál, stáča sa na juhozápad, pokračuje v regulovanom koryte v susedstve východného brehu vodnej nádrže Kráľová, od ktorej delí *Jarčie* hrádza, tečie južným smerom v blízkosti časti obce Štrkovec v obci Šoporňa, v 112 m n. m. priteká na hranicu medzi obcami Šoporňa a Kráľová nad Váhom a zároveň pod priehradným múrom vodnej nádrže Kráľová ústi do Váhu ako jeho ľavostranný prítok. Potok *Jarčie* patrí do okresov Hlohovec a Galanta v Trnavskom kraji a iba v okrajovom rozsahu do okresu Šaľa v Nitrianskom kraji. Nachádza sa v geomorfologickom celku Podunajská pahorkatina v geomorfologickom podcelku Nitrianska pahorkatina a v kratšom úseku na dolnom toku *Jarčia* v geomorfologickom celku Podunajská rovina.

Prítoky
-------

Vodný tok *Jarčie* má iba ľavostranné prítoky:

1. Slatinka s ústim v 139 m n. m. na území obce Dvorníky,
2. Čeľaď s ústim v 131 m n. m. na území obce Zemianske Sady,
3. Bábsky potok s ústim v 126 m n. m. na hranici medzi obcami Pusté Sady a Pata,
4. Hájsky kanál s ústím v 118 m n. m. na území obce Šoporňa.

Pôvod názvu
-----------

Názov vodného toku *Jarčie* má pôvod vo všeobecnom podstatnom mene *jarok* vo význame *menší potok, priekopa na odtekanie vody*. Apelatívum *jarok* po rozšírení o formant *-ie* bolo prijaté ako jednoslovný názov potoka. Porovnaj aj *Jarč* (pole aj lúka v obci Hájske, okres Šaľa), *Dolný Jarč* (pole v obci Šoporňa, okres Galanta). Je pravdepodobné, že primárne bol pomenovaný vodný tok a sekundárne bolo použité hydronymum na pomenovanie polí a lúky, aj keď nemožno úplne vylúčiť opačný postup. V slovenskej hydronymii je tento slovotvorný typ zriedkavejší. Porovnaj, napr. Jelšie (potok v Podlužanoch a v Prusoch, okres Bánovce nad Bebravou). Územie, ktorým potok *Jarčie* preteká, patrí medzi najstaršie osídlené oblasti Slovenska. Najstarší písomný záznam názvu obce Bojničky sa viaže k roku 1113 v podobe *Boencza* a k roku 1256 *Boymuch*, názvu obce Dvorníky sa viaže k roku 1247 v podobe *Vdvornuc*, názvu obce Šalgočka sa viaže k roku 1248 v podobe *Salgo* a k roku 1350 *Salgow*, názvu obce Pata sa viaže k roku 1156 v podobe *Pta* a 1252 *Patha*, názvu obce Šoporňa sa viaže k roku 1251 v podobe *Supurni* a 1411 *Soporny* a názvu obce Kráľová nad Váhom sa viaže k roku 1113 v podobe *Crali* a 1332 v podobe *Villa Regis*. 

Názov vodného toku *Jarčie* bol štandardizovaný v roku 1978. Z miestnej nárečovej komunikácie sú zaznamenané aj podoby názvu vodného toku *Jarč* a *Jáč*. V priestore slovenskej hydronymie vodných tokov hydronymum *Jarčie* je jedinečným hydronymom (september 2022).

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  [cit. 2022-09-18.
2. ↑  Geografické názvy okresu Trnava A3. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-261/1984 z 28.9.1984. 97 s. S. 13, 73. 079-911-87 (identifikačný kód tlačoviny z obdobia pred ISBN).
3. 1 2  KOČICKÝ, Dušan a IVANIČ, Boris. Geomorfologické členenie Slovenska. Bratislava: Štátny geologický ústav Dionýza Štúra, 2011. Dostupné on-line na  [cit. 2022-09-18]
4. 1 2  Názvy vrchov a dolín Slovenskej socialistickej republiky A 6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 14, 141, 142. 079-902-87 NVA (identifikačný kód tlačoviny z obdobia pred ISBN)
5. 1 2  Geografické názvy okresu Galanta A29. Geografické názvoslovné zoznamy OSN Slovenskej republiky. Bratislava: Úrad geodézie, kartografie a katastra Slovenskej republiky, P-801/1993 z 21.4.1993. 50 s. S. 23, 28, 38, 42. ISBN 80-85672-02-2
6. ↑  Priebeh Jarčia v Základnej báze údajov geografického informačného systému ZB GIS. Dostupné on-line na  [cit. 2022-09-19]
7. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 22, 24, 25, 57, 61, 127, 142.
8. ↑  Miroslav Kropilák. *Vlastivedný slovník obcí na Slovensku*. 1. vyd. Bratislava : Veda vydavateľstvo Slovenskej akadémie vied, 1978. 179 a 371, 1. diel, 89 a 374, 2. diel, 118 a 132, 3. diel s. S. 53.
9. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy neosídlených geografických objektov, Západoslovenský kraj. Slovenský úrad geodézie a kartografie, č. P-108/1978 z 30.03.1978, Kartografické informácie 10. 122 s. S. 44. Bratislava 1979. 79-904-79 (identifikačný kód tlačoviny z obdobia pred ISBN).

| * z
* d
* u
Vodné toky v povodí Váhu (od Sĺňavy po Nitru) |
| --- |
| 
* Dolnokrižoviansky kanál
* **Drahovský kanál**
* **Dubová**
* Dugocký kanál
* Hlohovník
* Hornokráľovský kanál
* Hornokrižoviansky kanál
* **Horný Dudváh**
* Jánošíkovský kanál
* **Jarčie**
* Kamenný kanál
* **Komočský kanál**
* Močenok-Veča
* Močenský kanál
* Nededský kanál
* **Nitra**
* Pasienkový kanál
* Porošňa
* Sický kanál
* Šúrovský kanál
* Trnovský kanál
* **Zájarčie**

 |
| 
Súvisiace šablóny
Vodné toky v povodí Dubovej
Vodné toky v povodí Horného Dudváhu
Vodné toky v povodí Jarčia
Vodné toky v povodí Nitry (4. časť)
Vodné toky v povodí Váhu (7. časť)
Vodné toky v povodí Váhu (9. časť)
 |

| * z
* d
* u
Vodné toky v povodí Jarčia |
| --- |
| *Jarčie* → *Váh* → *Dunaj* |
| Vodné toky | 
* Bábsky potok
* Čelad
* Hájsky kanál
* **Jarčie**
* Slatinka
* Šoporniansky kanál

 |
| Vodné plochy | 
* Vodná nádrž Báb
* Vodná nádrž Pusté Sady

 |